A júliusban elindított babaváró hitel programnak köszönhetően a korábbiaknál gyorsabb ütemben nőttek a hazai lakosság hitelei. A jegybank kimutatása szerint a teljes hitelállomány augusztusra 6668,2 milliárd forint volt, ami 10,6 százalékos éves növekedésnek felel meg.

A Világgazdaság beszámolója szerint a babaváró hitel átrajzolta a piacot, egyes hiteltípusoknál kiugró növekedést okozott, máshonnan viszont elszívta az érdeklődést.

Az idén kötött fogyasztási hitelek értéke 760 milliárd forint volt, ami az egy évvel korábbi, hasonló időszakban született szerződések értékénél 76 százalékkal magasabb. A lakáshitelek viszont csak 6,4 százalékkal bővültek az első nyolc hónapban, ami összességében nagyjából 600 milliárdos szerződésösszeget jelent.

A magyarok idén a januártól augusztusig terjedő időszakban összességében 1360,3 milliárd forintnyi új hitelre kötöttek megállapodást a pénzintézetekkel, tavaly ez a szám csak 995,5 milliárd volt, 2017-ben pedig csak 700,1.